পানমশলার বিজ্ঞাপনের জেরে আইনের প্যাঁচে তিন বলি তারকা

নয়া দিল্লি: পানমশলার বিজ্ঞাপনের (Gutkha Ad) কারণে আইনি সমস্যায় জড়ালেন বলি অভিনেতা শাহরুখ খান, অজয় দেবগণ এবং টাইগার শ্রফ। জয়পুর আদালতের তরফ থেকে তাঁদের নোটিস পাঠানো হয়েছে। সোমবার ক্রেতাদের বিভ্রান্ত করার অভিযোগে তিন অভিনেতাকে নোটিস দেওয়া হয়।

জয়পুর কমিশনের পক্ষ থেকে দেওয়া আইনি নোটিসে বলা হয়েছে, তিন অভিনেতা বিজ্ঞাপনে দাবি করেন, পণ্যটির দানায় দানায় কেশর রয়েছে। যে দাবি বিভ্রান্তিকর।

আরও পড়ুন: ডায়েট করতে গিয়ে ভয়ঙ্কর পদক্ষেপ, মর্মান্তিক পরিণতি তরুণীর

বিজ্ঞাপনে ‘দানে দেনে মে হ্যায় কেশর কা দম’ ট্যাগলাইন ব্যবহার করা হয়। যে ট্যাগলাইনকে কেন্দ্র করে তোলপাড় কাণ্ড। এ নিয়ে তীব্র আপত্তি তুলেছেন জয়পুরের বাসিন্দা যোগেন্দ্র সিং বাদিয়াল। ট্যাগলাইনের বিরুদ্ধেই মূল অভিযোগ তাঁর। অভিযোগের ভিত্তিতে ভোক্তা ফোরামের দ্বারস্থ ওই ব্যক্তি। ভোক্তা ফোরামের চেয়ারম্যান গিয়ারসিলাল মীনা এবং সদস্য হেমলতা আগরওয়াল এই মর্মে নোটিস জারি করেছেন।

অভিযোগকারী জয়পুরের আইনজীবীর বক্তব্য, “জাফরানের যা দাম, তা সামান্য দামের ওই পানমশলার প্রতিটি দানায় থাকা অসম্ভব। অথচ এমন লোক ঠকানো দাবি করেই সংস্থাটি কোটি কোটি টাকার ব্যবসা করছে। অন্যদিকে, পণ্যটি শরীরের পক্ষে অত্যন্ত ক্ষতিকর। তাই জনমনে ভুল তথ্য প্রচার করার দায়ে ওই অভিনেতাদের বিরুদ্ধে ব্যবস্থা গ্রহণ করা হোক।”

প্রসঙ্গত, ওই বিজ্ঞাপনের দাবির ব্যাখার জন্য পানমশলা উৎপাদনকারী সংস্থার কর্মকর্তা ও অভিনেতাদের আদালতে তলব করা হয়। ১৯ মার্চ হাজিরা নেওয়ার নির্দেশ দিয়েছে জয়পুর আদালত। এক মাসের মধ্যে করতে হবে জবাবদিহি। তবে এ নিয়ে তিন তারকা অর্থাৎ শাহরুখ খান, অজয় দেবগণ এবং টাইগার শ্রফ এখনও কোনও মন্তব্য করেননি।